Іванаўская пляцоўка поўнасцю аснашчана італьянскім абсталяваннем. Чакаецца, што праект акупіцца за пяць гадоў. Цяпер тут за суткі будзе перапрацоўвацца да 600 тон малочнай сыроваткі, якая ў нядаўнім мінулым лічылася адходам малочнай вытворчасці. А прадукцыя новага цэха абяцае стаць разнастайнай. Гэта, напрыклад, сухія сыроватачна-тлушчавыя канцэнтраты, сухая сыроватка розных відаў, малако сухое абястлушчанае, малако сухое цэльнае, вяршкі сухія. Частка з названай прадукцыі выкарыстоўваецца ў жывёлагадоўлі, частка — у кандытарскай прамысловасці. Такім чынам, увод у эксплуатацыю новага цэха паспрыяе выкананню задачы імпартазамяшчэння. Акрамя таго, паводле планаў, некаторыя віды прадукцыі пойдуць на экспарт.